Túrakód: K007\_01 / Táv.: 24,1 / Frissítve: 2018-02-18

Túranév: Szentes térsége /   
 Csongrád Körös-torki Strand + Kézművesházak

Leírás:

24,1 km-es kirándulásunk jelentős része a Tisza töltésén vezet, kiépített szilárd burkolatú úton.  
A sokak által ismert Körös-torki strand homokpadján kívül annak kilátóját és a csongrádi ófalu látnivalóit is érinti.

Túránkra a Széchenyi liget kapujából indulunk *(úp.: 000iep)* Csongrád felé *(ÉÉNY)* a kerékpárúton. A kerékpárutat követve két körforgalommal találkozunk, majd felhajtunk a Tisza töltésére a 71,1-es tkm-nél, ahol turisztikai információs tábla is segíti tájékozódásunkat. Kezdeti irányunkat tartva *(ÉÉNY)* haladjunk a 73,1-es tkm-ig, a 451-es út kereszteződéséig, ahol balra *(NY)* fordulunk. Közben már el is haladtunk a Szentesi Szivattyútelep mellett.

A főútra történő balra felhajtásnál legyünk nagyon óvatosak, ugyanis a nagy forgalmú út kanyarulata miatt nem látjuk kellőképpen a gyorsan közeledő járműveket. Ne csak a szemünkre, a fülünkre is „támaszkodjunk”!

Sajnos egy rövid szakaszon *(380 m)* a közúton kell haladnunk, azonban elérvén a menetirány szerinti baloldalon lévő *(korláttal elválasztott)* szervizutat/járdát, keljünk át a főúton, hogy végre biztonságban érezhessük magunkat. A közlekedés szabályai szerint nyugodtan haladhatnánk az úttesten is tovább, de a kialakult gyakorlat és személyes tapasztalatom alapján nem ajánlom, mert veszélyes lehet.

A hídon átgurulva, a mindkét irányban aszfaltozott töltést a 78,5-es tkm-nél érjük el. Ez a szakasz már az EuroVelo 11 útvonalához tartozik.   
A főúton ismét át kell kelnünk *(alapos körültekintést követően)*, hogy Csongrád (ÉÉNY) felé bringázzunk tovább. A 79-es tkm-nél keresztezzük a vasúti síneket, az átkelést fénysorompó segít.   
A Kisréti gátőrházat elhagyva már szemünk elé tárul a Serházzugi-Holt Tisza vége *(80,7 tkm)*, mellette elhaladva a   
80,2 tkm-nél érjük el az üdülőterület alsó rámpáját.   
Legurulva, a tracket követve, néhány kanyarral odébb, a súlyázónál érkezünk a sétányhoz.

Ezzel elértük utunk egyik célállomását: a Körös-torki strandot.

Miután kellően kiélveztük az évszak kínálta lehetőségeket, keressük meg kerékpárunk és nyergeljünk!

Továbbindulásunk előtt meglátogathatjuk a sétány mellett található Rév kilátót *(úp.: 018kilat)* is, és a terület elhagyása előtt célszerű feltölteni vízkészletünket az ártézi kútnál   
*(úp.: 019viz)*.

A körforgalomban - megkerülve a virágágyást -, a töltéskoronát a 82,5 tkm-nél érjük el. A túloldali rámpán guruljunk le, és kövessük az - itt még a gáttal párhuzamosan futó - utat, majd a Kígyó utcán tekerjünk tovább.

Ez már a következő célterületünkben fut: a Csongrádi Óvárosban, vagy más néven Belsővárosban. Ezen a részen találhatóak a Csongrádi Kézművesházak *(Élő skanzen)* melyeket szintén nyomvonalunkra „fűzünk”.

Halászház / úp.: 022muze / Ék u. 2. / track: K007j01

Fazekas ház / úp.: 023muze / Öregvár u. 39. / track: K007j01

Múzeumház / úp.: 025muze / Gyökér u. 1. / track: K007j01

*(Balra, DK felé haladunk tovább a Gyökér utcán.)*

Textiles ház / úp.: 028muze / Gyökér u. / track: K007j01

Az utca végénél *(úp.: 029elag)*, balra, felfelé, az opcionális nyomvonalat *(K007o011)* követve, rövid kitérővel *(130 m)* tudjuk felkeresni a többi kézművesházat.

Kosárfonó műhely / úp.: 030muze / Öregvár u. 58. /   
track: K007o011

Fafaragó ház / úp.: 031muze / Öregvár u. 55. / track: K007o011

Mézeskalács ház / úp.: 032muze / Öregvár u. 52. /   
track: K007o011

A látnivalók megtekintése után guruljunk visszafelé.

Az utca végén, a T-elágazásban jobbra *(DNY)* forduljunk! Kövessük az út íveit! A következő kereszteződésben balra *(D)*, majd a jobbos ívet követően, az első lehetőségnél ismét balra *(D)* kanyarodjunk, mielőtt a panelházat elérnénk!

Az út végén balra *(ÉÉK)*, majd az első utcába, jobbra *(DDK)* menjünk. Az utca végén kövessük a balra futó utat.  
Az egyenes szakasz másik oldalán –a lakott terület szélén- térjünk ki jobbra *(DK)* a kitaposott ösvényre, és küzdjük fel magunkat a holtág töltésére. Itt rövid *(120-130 m)* megtétele után, elődeink nyomát követve keresztezzük az egykori Tisza medrét egy föd sávon át.  
Az aszfaltúton, melyet elértünk balra *(KÉK)* kell fordulnunk, hogy a vízzel párhuzamosan haladva visszatérjünk a mai árvízvédelmi töltésre.

Közben tarthatunk pihenőt a mólónál *(úp.: 043elag, track: K007o012)*.

Tovább indulva, a rámpát elérve jobbra *(D)* forduljunk és hajtsunk fel rá a 80,6 tkm-nél, hogy innen már ismert úton térjünk vissza kiindulási pontunkra.

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*